Vrou jaag glo oor vlug, dokter oor noodgevalTwee jaagduiwels is die naweek op die N1-hoofweg in hegtenis geneem vir spoedoortredings. Buspahi Nxumalo, woordvoerder vir die Gautengse verkeerspolisie, sê ŉ 32-jarige vrou is Sondagoggend in hegtenis geneem nadat sy teen 210km/h in ŉ 120-km/h-sone betrap is. “Die vrou het beweer sy is op pad huis toe en dat sy moet voorbereiding moet tref vir ŉ vlug ŉ paar uur later.” Die vrou beweer sy was op pad huis toe van ŉ begrafnis in Polokwane. Sy is na die Sinoville-polisiestasie geneem en sal na verwagting vandag in die Pretoria-Noord-landdroshof verskyn op aanklagte van roekelose en nalatige bestuur en oortreding van die spoedgrens. Nxumalo sê ŉ dokter is Saterdagaand in hegtenis geneem nadat hy teen 180km/h betrap is op die N1. “Hy beweer dat hy op pad was na ŉ noodgeval. Verkeersbeamptes kon nie die bewering bevestig nie aangesien die dokter nie vir hulle ŉ nommer van die hospitaal kon gee nie.” Die man is in hegtenis geneem en na die Hammanskraal-polisiestasie geneem. Hy sal ook na verwagting vandag in die Pretoria-Noord-landdroshof verskyn op aanklagte van roekelose en nalatige bestuur en oortreding van die spoedgrens.